REGULAMENTUL (CE) NR. 1300/2008 AL CONSILIULUI
din 18 decembrie 2008
de stabilire a unui plan multianual pentru stocurile de hering prezente în vestul Scoției și pentru unitățile piscicole care exploatează aceste stocuri
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (2) prevede că, pentru a atinge obiectivul prevăzut în regulamentul respectiv, Comunitatea aplică o abordare de precauție atunci când adoptă măsuri de protejare și conservare a resurselor acvatice vii, să asigure exploatarea durabilă a acestora și să reducă la minimum impactul activităților de pescuit asupra ecosistemelor marine.
(2)
Un aviz științific recent al Consiliului Internațional pentru Explorarea Apelor Maritime (ICES) și al Comitetului științific, tehnic și economic pentru pescuit (CSTEP) arată că stocurile de hering (Clupea harengus) din apele din vestul Scoției sunt ușor supraexploatate în raport cu randamentul durabil maxim.
(3)
Ar trebui elaborat un plan multianual destinat să asigure o exploatare a acestui stoc bazată pe principiul randamentului durabil maxim, în condiții economice, ecologice și sociale durabile.
(4)
În acest sens, planul ar trebui să se axeze pe punerea în aplicare progresivă a unei abordări a gestionării unităților piscicole bazate pe ecosistem și să contribuie la activități de pescuit eficiente în cadrul unei industrii piscicole viabile și competitive, asigurând astfel un nivel de trai decent celor care depind de pescuitul heringului din apele din vestul Scoției și ținând seama de interesele consumatorilor.
(5)
Conform avizului ICES și CSTEP, stocul de hering din apele din vestul Scoției va fi durabil și va asigura un randament suficient de ridicat dacă este exploatat pe baza unei rate a mortalității prin pescuit de 0,25 atunci când nivelul biomasei stocului este egal sau mai mare de 75 000 tone și de 0,2 atunci când nivelul respectiv este mai mic de 75 000 tone, dar egal sau mai mare de 50 000 tone.
(6)
Acest aviz ar trebui respectat prin dezvoltarea unei metode adecvate de stabilire a capturilor totale admisibile (TAC) pentru stocul de hering din apele situate în vestul Scoției la un nivel compatibil cu o mortalitate prin pescuit adecvată pe termen lung și ținând seama de nivelul biomasei acestui stoc de pește.
(7)
Pentru a asigura stabilitatea posibilităților de pescuit, se recomandă limitarea variației capturilor totale admisibile de la un an la altul atunci când nivelul biomasei stocului este egal sau mai mare de 50 000 tone.
(8)
Pentru a asigura respectarea dispozițiilor prezentului regulament, sunt necesare măsuri de control suplimentare celor prevăzute de Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale privind permisele de pescuit speciale (3), de Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune în domeniul pescuitului (4) și de Regulamentul (CEE) nr. 2807/83 al Comisiei din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre (5).
(9)
Este necesară instituirea de norme pentru a considera planul multianual la care se referă prezentul regulament ca plan de redresare în sensul articolului 5 din Regulamentul (CE) nr. 2371/2002 și în temeiul articolului 21 litera (a) punctul (i) din Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit (6) sau ca plan de gestionare în sensul articolului 6 din Regulamentul (CE) nr. 2371/2002 și în temeiul articolului 21 litera (a) punctul (iv) din Regulamentul (CE) nr. 1198/2006, ținând seama de nivelul biomasei stocului.
(10)
Stabilirea capturilor totale admisibile, revizuirea ratelor minime ale mortalității prin pescuit, precum și anumite adaptări necesare ale planurilor de gestionare și de redresare în lumina eficienței și funcționării acestora reprezintă măsuri de importanță primordială în cadrul politicii comune în domeniul pescuitului. Este, prin urmare, adecvată rezervarea de către Consiliu a dreptului de a-și exercita direct competențele de executare în raport cu aceste aspecte specifice,
ADOPTĂ PREZENTUL REGULAMENT:
CAPITOLUL I
OBIECT ȘI DEFINIȚII
Articolul 1
Obiect
Prezentul regulament stabilește un plan multianual pentru unitățile piscicole care exploatează stocul de hering (Clupea harengus) în apele internaționale și comunitare din zonele ICES Vb și VIb și în partea din zona ICES VIa care se situează la vest de meridianul de 7o V longitudine și la nord de paralela de 55o N latitudine sau la est de meridianul de 7o V longitudine și la nord de paralela de 56o N latitudine, cu excepția Clyde (denumită în continuare „zona din vestul Scoției”).
Articolul 2
Definiții
În sensul prezentului regulament, se aplică definițiile prevăzute la articolul 3 din Regulamentul (CE) nr. 2371/2002. De asemenea, se definesc următorii termeni:
(a)
„zonele ICES” înseamnă zonele definite de Regulamentul (CEE) nr. 3880/91 al Consiliului din 17 decembrie 1991 privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est (7);
(b)
„captură totală admisibilă (TAC)” înseamnă cantitatea care poate fi preluată și debarcată din fiecare stoc în fiecare an;
(c)
„SMN” înseamnă sistemele de monitorizare a navelor (SMN) prin satelit care funcționează în conformitate cu Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit (8);
(d)
„clasele de vârstă adecvate” înseamnă vârstele de la trei la șapte ani (inclusiv) sau alte clase de vârstă menționate ca fiind adecvate de Comitetul științific, tehnic și economic pentru pescuit (CSTEP).
CAPITOLUL II
OBIECTIV ȘI ȚINTE
Articolul 3
Obiectiv și niveluri țintă
(1) Planul multianual garantează exploatarea stocurilor de hering din zona din vestul Scoției pe baza principiului randamentului durabil maxim.
(2) Obiectivul prevăzut la alineatul (1) se îndeplinește prin:
(a)
menținerea mortalității prin pescuit la o rată anuală de 0,25 pentru clasele de vârstă adecvate atunci când nivelul biomasei stocului de reproducere este egal sau mai mare de 75 000 tone;
(b)
menținerea mortalității prin pescuit la o rată anuală de maximum 0,2 pentru clasele de vârstă adecvate atunci când nivelul biomasei stocului de reproducere este mai mic de 75 000 tone, dar egal sau mai mare de 50 000 tone;
(c)
impunerea închiderii zonei de pescuit în cazul în care nivelul biomasei stocului de reproducere scade sub 50 000 tone.
(3) Obiectivul stabilit la alineatul (1) este atins în cadrul unei variații interanuale a TAC limitate la 20 % sau la 25 % în funcție de starea stocului.
CAPITOLUL III
CAPTURILE TOTALE ADMISIBILE
Articolul 4
Stabilirea TAC
(1) În fiecare an, Consiliul, hotărând cu majoritate calificată, pe baza unei propuneri a Comisiei, stabilește TAC aferentă anului următor pentru stocul de hering din zona din vestul Scoției, în conformitate cu alineatele (2)-(6).
(2) Atunci când CSTEP consideră că nivelul biomasei stocului de reproducere va fi egală sau mai mare de 75 000 tone în anul pentru care urmează să fie stabilită TAC, aceasta se fixează la un nivel care, în opinia CSTEP, va conduce la o rată anuală a mortalității prin pescuit de 0,25. Cu toate acestea, variația anuală a TAC este limitată la 20 %.
(3) Atunci când CSTEP consideră că nivelul biomasei stocului de reproducere va fi mai mică de 75 000 tone, dar egal sau mai mare de 50 000 tone în anul pentru care urmează să fie stabilită TAC, aceasta se fixează la un nivel care, în opinia CSTEP, va conduce la o rată anuală a mortalității prin pescuit de 0,2. Cu toate acestea, variația anuală a TAC este limitată la:
(a)
20 % dacă nivelul biomasei stocului de reproducere este apreciat ca fiind egal sau mai mare de 62 500 tone, dar mai mic de 75 000 tone;
(b)
25 % dacă nivelul biomasei stocului de reproducere este apreciat ca fiind egal sau mai mare de 50 000 tone, dar mai mic de 62 500 tone;
(4) Atunci când CSTEP consideră că nivelul biomasei stocului de reproducere va fi mai mică de 50 000 tone în anul pentru care urmează să fie stabilită TAC, aceasta se fixează la 0 tone.
(5) Pentru a efectua calculele în conformitate cu alineatele (2) și (3), CSTEP trebuie să considere că stocul înregistrează o rată a mortalității prin pescuit de 0,25 în anul anterior anului pentru care urmează să fie stabilită TAC.
(6) Prin derogare de la alineatele (2) sau (3), în cazul în care CSTEP apreciază că stocul de hering din zona din vestul Scoției nu este pe cale să se redreseze suficient, TAC este fixată la un nivel inferior celui prevăzut în respectivele alineate.
Articolul 5
Permis de pescuit special
(1) Pentru a pescui hering în zona din vestul Scoției, navele dețin un permis de pescuit special, eliberat în conformitate cu articolul 7 din Regulamentul (CE) nr. 1627/94.
(2) Navelor de pescuit care nu dețin permisul de pescuit menționat la alineatul (1) le este interzis să pescuiască sau să rețină la bord orice cantitate de hering în timpul unei ieșiri în larg care implică prezența respectivei nave în zona din vestul Scoției.
(3) Navelor cărora li s-a eliberat permisul de pescuit special menționat la alineatul (1) nu li se permite să pescuiască în afara zonei din vestul Scoției în timpul aceleiași ieșiri în larg.
(4) Alineatul (3) nu se aplică navelor care transmit zilnic rapoartele lor de captură centrului de monitorizare a pescuitului din statul membru de pavilion, menționat la articolul 3 alineatul (7) din Regulamentul (CEE) nr. 2847/93, pentru a fi incluse în baza de date electronică a acestuia.
(5) Fiecare stat membru întocmește și ține la zi o listă cu navele care dețin permisul special menționat la alineatul (1) și o pune la dispoziția Comisiei și a celorlalte state membre prin publicarea pe pagina sa oficială de internet. Navele cărora li se aplică dispozițiile alineatului (4) sunt clar identificate în respectiva listă.
Articolul 6
Controale încrucișate
Pe lângă obligațiile prevăzute la articolul 19 din Regulamentul (CEE) nr. 2847/93, statele membre efectuează controale administrative încrucișate, comparând declarațiile de debarcare, zonele de pescuit și capturile înregistrate în jurnalul de bord, rapoartele de captură prezentate în conformitate cu articolul 5 alineatul (4) din prezentul regulament și datele SMN. Aceste controale încrucișate se înregistrează și, la cerere, se pun la dispoziția Comisiei.
CAPITOLUL IV
MĂSURI ULTERIOARE
Articolul 7
Revizuirea ratelor minime ale mortalității prin pescuit
În cazul în care Comisia, pe baza avizului CSTEP, consideră că nivelul ratelor mortalității prin pescuit și cel al biomasei stocului de reproducere menționate la articolul 3 alineatul (2) nu sunt adecvate pentru îndeplinirea obiectivului stabilit la articolul 3 alineatul (1), Consiliul, pe baza unei propuneri a Comisiei, decide cu majoritate calificată revizuirea acestor niveluri ale biomasei și/sau rate.
Articolul 8
Evaluarea și reexaminarea planului multianual
(1) Comisia solicită anual CSTEP și Consiliului consultativ regional pentru stocurile pelagice să formuleze un aviz științific cu privire la îndeplinirea obiectivelor menționate în planul multianual. În cazul în care avizul indică faptul că obiectivele nu sunt îndeplinite, Consiliul UE decide cu majoritate calificată, la propunerea Comisiei, adoptarea unor măsuri suplimentare și/sau a unor măsuri alternative prin care să asigure îndeplinirea obiectivelor respective.
(2) Cel puțin o dată la patru ani începând cu 18 decembrie 2008, Comisia reexaminează, în vederea evaluării zonei geografice de aplicare, nivelurile de referință biologice, adecvarea și buna funcționare a planului multianual. În cadrul acestei reexaminări, Comisia solicită avizul CSTEP și Consiliului consultativ regional pentru stocurile pelagice. Dacă este cazul, Consiliul poate decide cu majoritate calificată, la propunerea Comisiei, să aducă adaptări adecvate planului multianual în ceea ce privește zona geografică de aplicare menționată la articolul 1, nivelurile de referință biologice menționate la articolul 3 sau normele de stabilire a TAC menționate la articolul 4.
CAPITOLUL V
DISPOZIȚII FINALE
Articolul 9
Fondul European pentru Pescuit
În cazul în care biomasa de reproducere a heringului este evaluată de către CSTEP la un nivel egal sau mai mare de 75 000 tone, planul multianual este considerat ca fiind un plan de gestionare în sensul articolului 6 din Regulamentul (CE) nr. 2371/2002 și în temeiul articolului 21 litera (a) punctul (iv) din Regulamentul (CE) nr. 1198/2006. În caz contrar, planul multianual este considerat ca fiind un plan de redresare în sensul articolului 5 din Regulamentul (CE) nr. 2371/2002 și în temeiul articolului 21 litera (a) punctul (i) din Regulamentul (CE) nr. 1198/2006.
Articolul 10
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2008.